
Návrh na realizáciu opatrení finančného, ekonomického a sociálneho balíčka vlády SR v železničnej osobnej doprave sa predkladá ako iniciatívny materiál.
Účelom železničnej osobnej dopravy, realizovanej na základe zmlúv o dopravných službách vo verejnom záujme, je zabezpečiť dopravné služby za určené cestovné a primeranú výkonnosť dopravných služieb podľa potrieb dopravnej obslužnosti územia, ako aj zohľadniť sociálne a environmentálne faktory a faktory regionálneho rozvoja.
Zmluvu o dopravných službách vo verejnom záujme uzatvára štát s poskytovateľom dopravných služieb na dopravné výkony, ktoré sú potrebné z hľadiska zabezpečenia dopravnej obslužnosti územia, ale ktoré by ako podnikateľ z hľadiska svojich obchodných záujmov, najmä pre ekonomickú efektívnosť, vôbec neposkytoval, alebo neposkytoval v požadovanom rozsahu  a kvalite alebo neposkytoval za regulované cestovné. 
V súčasnosti má štát uzatvorené dve zmluvy o dopravných službách vo verejnom záujme, a to so Železničnou spoločnosťou Slovensko, a. s., a so spoločnosťou  RegioJet, a. s., na trati Bratislava – Komárno (ďalej len „dopravca“).
Základné  cestovné a osobitné  cestovné v 2. vozňovej triede vo vnútroštátnej doprave 
za dopravné služby vykonávané na základe zmluvy o dopravných službách vo verejnom záujme v železničnej osobnej doprave  a podmienky ich uplatňovania sú predmetom regulácie. 
S cieľom podporiť ďalší rozvoj železničnej osobnej dopravy, bol vypracovaný návrh realizácie opatrení finančného, ekonomického a sociálneho balíčka formou  úprav cestovného pre vybrané kategórie cestujúcich v železničnej osobnej doprave s účinnosťou od 17. novembra 2014. 

